จัดแนะแนวอาชีพออนไลน์ระหว่างกักกันตัว หลังแรงงานไทยเดินทางกลับจากทำงานต่างประเทศ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงานได้จัดกิจกรรมการแนะแนวอาชีพเพื่อส่งเสริมการมีงานทำให้กับแรงงานไทยที่อยู่ระหว่างการกักกันตัว ณ สถานที่กักกันรูปแบบเฉพาะองค์กร (Organizational Quarantine: OQ) หลังเดินทางกลับจากทำงานเก็บผลไม้ป่าฟินแลนด์และสวีเดน กลุ่มแรงงานไทยที่เดินทางกลับจากทำงานต่างประเทศ ตั้งแต่วันที่ 1 ตุลาคม 2564 จะต้องกักตัวเป็นระยะเวลา 7 วัน หรือ 10 วันแล้วแต่กรณี ซึ่งระหว่างนี้กระทรวงแรงงาน โดยกรมการจัดหางานจึงจัดทำคลิปนำเสนอข้อมูลอาชีพที่น่าสนใจ และสามารถทำได้ง่าย เพื่อเป็นแนวทางการตัดสินใจเลือกประกอบอาชีพให้แก่แรงงานไทยดังกล่าว พร้อมจัดกิจกรรมตอบคำถามชิงรางวัลผ่านระบบออนไลน์ เพื่อสอดแทรกความรู้ ส่งเสริมการประกอบอาชีพและลดความเครียดระหว่างกักตัวไปพร้อมกัน สำหรับแรงงานไทยที่เดินทางกลับจากการทำงานต่างประเทศ ถือเป็นฮีโร่ที่นำรายได้เข้าประเทศไทย เป็นฟันเฟืองสำคัญที่ช่วยขับเคลื่อนเศรษฐกิจในสถานการณ์ที่เกิดวิกฤติการแพร่ระบาดของโรคโควิด-19 นี้ด้านนายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานได้เตรียมคลิปแนะนำอาชีพอิสระที่น่าสนใจ ทำได้ง่าย รายได้ดี และใช้เงินลงทุนไม่มาก หลากหลายด้านให้เลือกตามความถนัด อาทิ อาชีพ Youtuber อาชีพขายของออนไลน์ ขายต้นไม้ออนไลน์ อาชีพจูงสุนัขเดินเล่น การเลี้ยงด้วงสาคู การเลี้ยงไก่ไข่ การปลูกกล้วยไม้ การเลี้ยงจิ้งหรีด การทำปุ๋ยมูลไส้เดือน การทำมันฝรั่งเกลียว น้ำพริกกากหมู เป็นต้น นอกจากนี้ ยังแนะนำวิธีการใช้บริการหางานออนไลน์กับกรมการจัดหางาน สำหรับผู้ที่ต้องการทำงานเต็มเวลากับนายจ้าง ค้นหางานที่เว็บไซต์ ไทยมีงานทำ.doe.go.th ภายหลังกักตัวครบกำหนดสามารถติดต่อขอรับบริการจัดหางาน ณ ศูนย์บริการจัดหางานเพื่อคนไทย (Smart Job Center) สำนักงานจัดหางานกรุงเทพมหานครพื้นที่ 1-10 และสำนักงานจัดหางานจังหวัดทุกจังหวัด